OFICIAL Sorina Pintea, internată sub pază la Spitalul „Sfânta Maria” din București

UPDATE: Poliția Capitalei a confirmat că Sorina Pintea a fost internată, sub pază, într-un spital din București.

„Medicul din cadrul Centrului de Reținere și Arestare Preventivă nr 1 a recomandat ca o persoană privată de libertate, în baza unui mandat de arestare preventivă, să fie internată într-un spital din București, din rețeaua publică, pentru a primi îngrijiri medicale de specialitate. Pe parcursul internării, paza va fi asigurată de Serviciul Independent de Reținere și Arestare Preventivă”, au comunicat reprezentanții Poliției Capitalei.

Știrea inițială: Fostul ministru al Sănătății Sorina Pintea a fost transportată, luni dimineață, din arest la Spitalul „Sfânta Maria” din București, au declarat pentru G4Media.ro surse judiciare.

Conform surselor citate, medicii de la arestul Poliției Capitalei au decis transportarea Sorinei Pintea la spital pentru investigații medicale suplimentare.

Fostul ministru al Sănătăţii Sorina Pintea, arestată în dosarul în care este acuzată de luare de mită, a solicitat și duminică să fie transportată din arest la spitalul clinic „Sfânta Maria”, pentru a i se face investigaţii medicale suplimentare, ea invocând unele probleme de sănătate pe care le-ar fi avut în cursul zilei.

Potrivit cererii adresată de fostul ministru al Sănătăţii conducerii unităţii de detenţie, prezentată duminică seara de postul Antena 3, Sorina Pintea arată că i s-a înrăutăţit starea de sănătate, ea făcând referire la „parestezii faciale şi la nivelul membrelor, dificultăţi de înghiţire, stări de vomă, senzaţie de apăsare la nivelul esofagului, senzaţii de arsură la nivelul membrelor”. Aceasta precizează că este diagnosticată cu dermatomiozita idiopatică cu afectare pulmonară – pneumopatie interstiţială, o boală autoimună pentru care urmează tratament.

Pintea menţionează că în cursul dimineţii de duminică a fost chemată ambulanţa de către personalul din centrul de detenţie. Echipajul ambulanţei i-a administrat glucoza intravenos, ketoprofen şi un calmant, fiindu-i efectuat şi un EKG, însă nu s-a considerat necesară internarea la spital.

Fostul ministru al Sănătăţii afirmă, în cererea către conducerea arestului, că paresteziile faciale persistă, coroborate cu agravarea celor din partea stângă a corpului şi că trebuie dispusă de urgenţă transportarea la spital pentru efectuarea investigaţiilor medicale.

Poliţia Capitalei a precizat, duminică seara, că în cursul dimineţii a fost solicitată ambulanţa la Centrul de Reţinere şi Arestare Preventivă nr.1.

„În această dimineaţă, la Centrul de Reţinere şi Arestare Preventivă nr 1. a fost solicitată ambulanţa, pentru o persoană aflată în arest preventiv. Persoana a primit îngrijiri medicale, fără a fi necesară internarea”, se menţionează în informarea transmisă de către reprezentanţii Poliţiei Capitalei.

Tribunalul Bucureşti a decis, sâmbătă seara, arestarea preventivă pentru 30 de zile a Sorinei Pintea în dosarul în care este acuzată de luare de mită.

Sursa foto: Inquam Photos / George Călin